Komisijos reglamentas (EB) Nr. 143/2002
2002 m. sausio 24 d.
iš dalies keičiantis Tarybos reglamento (EEB) Nr. 571/88 I priedą, atsižvelgiant į Bendrijos žemės ūkio valdų struktūros tyrimų 2003, 2005 ir 2007 m. organizavimą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1988 m. vasario 29 d. Tarybos reglamentą (EEB) Nr. 571/88 dėl Bendrijos žemės ūkio valdų struktūros tyrimų organizavimo [1] su paskutiniais pakeitimais, padarytais Bendrijos sprendimu 98/377/EB [2], ypač į jo 8 straipsnį,
kadangi:
(1) Nustatant tiriamus rodiklius, reikėtų pasistengti kiek galima labiau apriboti krūvį apklausos respondentams.
(2) Siekiant plėtoti ir orientuoti bendrąją žemės ūkio politiką, rodiklių sąrašą reikėtų pataisyti ir pritaikyti, atsižvelgiant į naujai iškilusį informacijos poreikį.
(3) Naujas politinis tikslas siekti palaikomos bendrosios žemės ūkio politikos reikalauja daugiau informacijos, ypač apie sudėtingą žemės ūkio ir aplinkos sąveiką.
(4) Norint tinkamai naudotis per ilgą laiką geografinėje vietovėje surinkta informacija reikia, kad duomenys būtų vienodai patikimi, nepaisant jų šaltinio.
(5) Šiame reglamente numatytos priemonės atitinka Tarybos sprendimu 72/279/EEB [3] įkurto Žemės ūkio statistikos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 571/88 I priedas keičiamas šio reglamento priedu.
2 straipsnis
Jeigu Komisija leidžia valstybėms narėms naudoti ne statistinių tyrimų, o kitų šaltinių informaciją, laikantis Reglamento (EEB) Nr. 571/88 8 straipsnio 2 dalies, tos valstybės narės imasi visų reikalingų priemonių, užtikrinančių, kad ta informacija būtų bent jau tiek pat patikima, kaip ir statistinių tyrimų informacija.
3 straipsnis
Šis reglamentas įsigalioja dvidešimtą dieną po jo paskelbimo Europos Bendrijų oficialiajame leidinyje.
Jis taikomas atsižvelgiant į Bendrijos žemės ūkio valdų struktūros 2003-2007 m. tyrimus.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2002 m. sausio 24 d.